สรุปภาวะตลาดต่างประเทศ ประจำวันที่ 30 ธ.ค. 2564
สรุปภาวะตลาดต่างประเทศ ประจำวันที่ 30 ธ.ค. 2564
31 ธ.ค. 2564

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (30 ธ.ค.) เนื่องจากนักลงทุนเทขายทำกำไรหลังจากดาวโจนส์พุ่งขึ้นติดต่อกันยาวนานถึง 6 วันทำการ นอกจากนี้ ตลาดยังได้รับแรงกดดันจากการร่วงลงของหุ้นกลุ่มเรือสำราญ หลังมีข่าวว่าศูนย์ควบคุมโรคของสหรัฐกำลังตรวจสอบรายงานการพบผู้ติดเชื้อโควิด-19 บนเรือ
ดัชนีเฉลี่ยอุตสาหกรรมดาวโจนส์ปิดที่ 36,398.08 จุด ลดลง 90.55 จุด หรือ -0.25%, ดัชนี S&amp;P500 ปิดที่ 4,778.73 จุด ลดลง 14.33 จุด หรือ -0.30% และดัชนี Nasdaq ปิดที่ 15,741.56 จุด ลดลง 24.65 จุด หรือ -0.16%
ตลาดหุ้นยุโรปปิดบวกเมื่อคืนนี้ (30 ธ.ค.) เนื่องจากนักลงทุนเข้าช้อนซื้อหุ้นกลุ่มธุรกิจเดินทางและสันทนาการ ท่ามกลางความหวังที่ว่าไวรัสโควิด-19 สายพันธุ์โอมิครอนจะไม่ส่งผลกระทบต่อแนวโน้มเศรษฐกิจ
ดัชนี Stoxx Europe 600 ปิดที่ 488.71 จุด เพิ่มขึ้น 0.73 จุด หรือ +0.15%
ดัชนี CAC-40 ตลาดหุ้นฝรั่งเศสปิดที่ 7,173.23 จุด เพิ่มขึ้น 11.71 จุด หรือ +0.16% และดัชนี DAX ตลาดหุ้นเยอรมนีปิดที่ 15,884.86 จุด เพิ่มขึ้น 32.61 จุด หรือ +0.21% ส่วนดัชนี FTSE 100 ตลาดหุ้นลอนดอนปิดที่ 7,403.01 จุด ลดลง 17.68 จุด หรือ -0.24%
ตลาดหุ้นลอนดอนปิดลบเมื่อคืนนี้ (30 ธ.ค.) เนื่องจากนักลงทุนเทขายทำกำไรหลังจากดัชนี FTSE 100 พุ่งขึ้นติดต่อกัน 4 วันทำการ อย่างไรก็ดี ตลาดได้รับแรงหนุนในระหว่างวัน หลังมีรายงานว่าราคาบ้านในอังกฤษพุ่งขึ้นแข็งแกร่งในเดือนพ.ย.และธ.ค.
ดัชนี FTSE 100 ตลาดหุ้นลอนดอนปิดที่ 7,403.01 จุด ลดลง 17.68 จุด หรือ -0.24%
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (30 ธ.ค.) โดยสัญญาน้ำมันปิดในแดนบวกติดต่อกัน 7 วันทำการ ซึ่งเป็นสถิติที่ยาวนานที่สุดนับตั้งแต่วันที่ 10 ก.พ.ปีนี้ เนื่องจากนักลงทุนคลายความกังวลเกี่ยวกับไวรัสโควิด-19 สายพันธุ์โอมิครอน นอกจากนี้ การร่วงลงของสต็อกน้ำมันดิบสหรัฐยังบ่งชี้ว่า ความต้องการใช้น้ำมันในสหรัฐยังคงแข็งแกร่ง
ทั้งนี้ สัญญาน้ำมันดิบ WTI ส่งมอบเดือนก.พ. เพิ่มขึ้น 43 เซนต์ หรือ 0.6% ปิดที่ 76.99 อลลาร์/บาร์เรล
ส่วนสัญญาน้ำมันดิบเบรนท์ (BRENT) ส่งมอบเดือนก.พ. เพิ่มขึ้น 9 เซนต์ หรือ 0.1% ปิดที่ 79.32 ดอลลาร์/บาร์เรล
สัญญาทองคำตลาดนิวยอร์กปิดบวกเมื่อคืนนี้ (30 ธ.ค.) โดยได้แรงหนุนจากการชะลอตัวของอัตราผลตอบแทนพันธบัตรสหรัฐ อย่างไรก็ดี สัญญาทองคำปรับตัวในกรอบแคบ ๆ เนื่องจากตลาดยังคงถูกกดดันจากการที่ธนาคารกลางสหรัฐ (เฟด) ส่งสัญญาณปรับขึ้นอัตราดอกเบี้ย 3 ครั้งในปีหน้า
ทั้งนี้ สัญญาทองคำตลาด COMEX (Commodity Exchange) ส่งมอบเดือนก.พ. เพิ่มขึ้น 8.3 ดอลลาร์ หรือ 0.46% ปิดที่ 1,814.1 ดอลลาร์/ออนซ์
สัญญาโลหะเงินส่งมอบเดือนมี.ค. เพิ่มขึ้น 20.2 เซนต์ หรือ 0.88% ปิดที่ 23.06 ดอลลาร์/ออนซ์
สัญญาพลาตินัมส่งมอบเดือนม.ค. ลดลง 5.4 ดอลลาร์ หรือ 0.56% ปิดที่ 964.6 ดอลลาร์/ออนซ์
สัญญาพัลลาเดียมส่งมอบเดือนมี.ค. ลดลง 3.80 ดอลลาร์ หรือ 0.2% ปิดที่ 1,983.20 ดอลลาร์/ออนซ์
ดอลลาร์สหรัฐแข็งค่าเมื่อเทียบกับสกุลเงินหลักๆ ในการซื้อขายที่ตลาดปริวรรตเงินตรานิวยอร์กเมื่อคืนนี้ (30 ธ.ค.) หลังสหรัฐเปิดเผยข้อมูลแรงงานที่สดใส  ขณะที่นักลงทุนยังคงจับตาสถานการณ์การแพร่ระบาดของโรคโควิด-19
ทั้งนี้ ดัชนีดอลลาร์ ซึ่งเป็นดัชนีวัดความเคลื่อนไหวของดอลลาร์เมื่อเทียบกับสกุลเงินหลัก 6 สกุลในตะกร้าเงิน เพิ่มขึ้น 0.03% แตะที่ 95.9723 เมื่อคืนนี้
ดอลลาร์สหรัฐแข็งค่าเมื่อเทียบกับเงินเยน ที่ระดับ 115.06 เยน จากระดับ 114.97 เยน แต่อ่อนค่าเมื่อเทียบกับฟรังก์สวิส ที่ระดับ 0.9138 ฟรังก์ จากระดับ 0.9148 ฟรังก์ และอ่อนค่าลงเมื่อเทียบกับดอลลาร์แคนาดา ที่ระดับ 1.2744 ดอลลาร์แคนาดา จากระดับ 1.2795 ดอลลาร์แคนาดา
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1326 ดอลลาร์ จากระดับ 1.1340 ดอลลาร์ ขณะที่เงินปอนด์แข็งค่าขึ้นแตะที่ระดับ 1.3509 ดอลลาร์ จากระดับ 1.3485 ดอลลาร์ ส่วนดอลลาร์ออสเตรเลียแข็งค่าขึ้นสู่ระดับ 0.7255 ดอลลาร์สหรัฐ จากระดับ 0.7250 ดอลลาร์สหรัฐ